Document ID: 32005D0834

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 8ης Νοεμβρίου 2005
περί της ισοδυναμίας των ελέγχων των πρακτικών για τις διατηρητέες ποικιλίες που διεξάγονται σε ορισμένες τρίτες χώρες και για την τροποποίηση της απόφασης 2003/17/ΕΚ
(2005/834/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη,
τη συνθήκη για την ίδρυση της Ευρωπαϊκής Κοινότητας,
την οδηγία 66/401/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά κτηνοτροφικών φυτών (1), και ιδίως το άρθρο 16, παράγραφος 1,
την οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων δημητριακών προς σπορά (2), και ιδίως το άρθρο 16, παράγραφος 1,
την οδηγία 2002/53/ΕΚ του Συμβουλίου, της 13ης Ιουνίου 2002, περί του κοινού καταλόγου ποικιλιών καλλιεργούμενων φυτικών ειδών (3), και ιδίως το άρθρο 22, παράγραφος 1, στοιχείο β),
την οδηγία 2002/54/ΕΚ του Συμβουλίου, της 13ης Ιουνίου 2002, περί εμπορίας σπόρων τεύτλων προς σπορά (4), και ιδίως το άρθρο 23, παράγραφος 1,
την οδηγία 2002/55/ΕΚ του Συμβουλίου, της 13ης Ιουνίου 2002, περί εμπορίας σπόρων προς σπορά κηπευτικών (5), και ιδίως το άρθρο 37, παράγραφος 1, στοιχείο β),
την οδηγία 2002/57/ΕΚ του Συμβουλίου, της 13ης Ιουνίου 2002, περί εμπορίας των σπόρων προς σπορά των ελαιούχων και κλωστικών φυτών (6), και ιδίως το άρθρο 20, παράγραφος 1,
την πρόταση της Επιτροπής,
Εκτιμώντας τα ακόλουθα:
(1)
Με την απόφαση 97/788/ΕΚ (7), το Συμβούλιο καθόρισε ότι οι επίσημοι έλεγχοι των πρακτικών για τη διατήρηση των ποικιλιών οι οποίοι διεξάγονται σε ορισμένες τρίτες χώρες θα παρέχουν τις ίδιες εγγυήσεις με τους ελέγχους που διεξάγονται στα κράτη μέλη.
(2)
Διαπιστώθηκε ότι οι έλεγχοι αυτοί εξακολουθούν να παρέχουν τις ίδιες εγγυήσεις με τους ελέγχους που διεξάγονται από τα κράτη μέλη. Επομένως, οι εν λόγω έλεγχοι θα πρέπει να εξακολουθήσουν να θεωρούνται ισοδύναμοι.
(3)
Η ισχύς της απόφασης 97/788/ΕΚ έληξε στις 30 Ιουνίου 2005. Για να αποφευχθεί η διατάραξη του εμπορίου με τις εν λόγω τρίτες χώρες, είναι αναγκαίο η παρούσα απόφαση να αρχίσει να παράγει αποτελέσματα από την 1η Ιουλίου 2005.
(4)
Η παρούσα απόφαση δεν θα πρέπει να εμποδίσει την ανάκληση των κοινοτικών πορισμάτων περί της ισοδυναμίας ούτε την άρνηση της παράτασης της περιόδου ισχύος τους όταν δεν πληρούνται, ή παύουν να πληρούνται, οι όροι επί των οποίων βασίζονται τα πορίσματα.
(5)
Τα αναγκαία μέτρα για την εφαρμογή της παρούσας απόφασης θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (8).
(6)
Η οδηγία 2004/117/ΕΚ (9) επέκτεινε το πεδίο εφαρμογής του κοινοτικού συστήματος ισοδυναμίας σπόρων προς σπορά σε όλες τις κατηγορίες σπόρων προς σπορά, συμπεριλαμβανομένων των γενεών σπόρων προγενέστερων των βασικών σπόρων. Κατά συνέπεια, είναι σκόπιμο να τροποποιηθεί η απόφαση 2003/17/ΕΚ (10) ώστε οι διατάξεις της να ευθυγραμμισθούν προς τις τροποποιημένες διατάξεις των οδηγιών περί εμπορίας σπόρων προς σπορά,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι επίσημοι έλεγχοι των πρακτικών για τη διατήρηση των ποικιλιών, οι οποίοι διεξάγονται στις τρίτες χώρες από τις αρχές που απαριθμούνται στο παράρτημα, για τα είδη που καλύπτονται από τις οδηγίες που αναφέρονται για κάθε μία από τις χώρες αυτές, παρέχουν τις ίδιες εγγυήσεις με αυτούς οι οποίοι διεξάγονται από τα κράτη μέλη.
Άρθρο 2
Οι τροποποιήσεις του παραρτήματος, πλην εκείνων που αφορούν την πρώτη στήλη του πίνακα, θεσπίζονται σύμφωνα με τη διαδικασία του άρθρου 3 παράγραφος 2.
Άρθρο 3
1. Η Επιτροπή επικουρείται από τη μόνιμη επιτροπή σπόρων προς σπορά και γεωργικών, δενδροκηπευτικών και δασικών φυτών, η οποία συστάθηκε με το άρθρο 1 της απόφασης 66/399/ΕΚ (11), εφεξής αποκαλούμενη «επιτροπή».
2. Οσάκις γίνεται αναφορά στην παρούσα παράγραφο, εφαρμόζονται τα άρθρα 4 και 7 της απόφασης 1999/468/ΕΚ.
Η προθεσμία που προβλέπεται στο άρθρο 4 παράγραφος 3 της απόφασης 1999/468/ΕΚ ορίζεται σε ένα μήνα.
3. Η επιτροπή θεσπίζει τον εσωτερικό της κανονισμό.
Άρθρο 4
Στην απόφαση 2003/17/ΕΚ, τα άρθρα 1 και 2 αντικαθίστανται από το ακόλουθο κείμενο:
«Άρθρο 1
Οι καλλιεργητικοί έλεγχοι των σποροπαραγωγικών καλλιεργειών των ειδών που προσδιορίζονται στο παράρτημα Ι, οι οποίοι διενεργούνται στις τρίτες χώρες που απαριθμούνται στο εν λόγω παράρτημα, θεωρούνται ισοδύναμοι προς τους καλλιεργητικούς ελέγχους που διενεργούνται σύμφωνα με τις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ, εφόσον:
α)
διενεργούνται επισήμως από τις αρχές που απαριθμούνται στο παράρτημα Ι, ή υπό την επίσημη επίβλεψη των αρχών αυτών·
β)
πληρούν τους όρους που καθορίζονται στο μέρος Α του παραρτήματος ΙΙ.
Άρθρο 2
Σπόροι προς σπορά των ειδών που προσδιορίζονται στο παράρτημα Ι, οι οποίοι παράγονται στις τρίτες χώρες που απαριθμούνται στο εν λόγω παράρτημα και πιστοποιούνται επίσημα από τις αρχές που απαριθμούνται στο παράρτημα αυτό, θεωρούνται ισοδύναμοι με τους σπόρους που είναι σύμφωνοι με τις οδηγίες 66/401/ΕΟΚ, 66/402/ΕΟΚ, 2002/54/ΕΚ και 2002/57/ΕΚ, εάν πληρούν τους όρους που καθορίζονται στο μέρος Β του παραρτήματος ΙΙ.»
Άρθρο 5
Η παρούσα απόφαση εφαρμόζεται από την 1η Ιουλίου 2005.
Ωστόσο, το άρθρο 4 εφαρμόζεται από την 1η Οκτωβρίου 2005.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 8 Νοεμβρίου 2005.

Labels: 3
15
5
6